ગુજરાત અને રાજસ્થાનની સરહદ પરનું એ ગામ જેનું નામ માંડલી. ગુજરાતી સાહિત્ય જગત જેનું સદાય ઋણ રહેશે તેવા સ્વ.પન્નાલાલ પટેલના ગામમાં કાર્યક્રમ હતો. એમનું જન્મસ્થળ જે હવે આમ તો રાજસ્થાનમાં પડે છે, તે ગામમાં મિશ્ર બોલીના લોકો વચ્ચે જવાનું બન્યું. ગ્રામજનોમાં અનેરો ઉત્સાહ દેખાતો હતો. શ્રી રઘુવીરભાઈ, મણીભાઈ અને થોડા સાહિત્યજનોની હાજરી હતી. પન્નાલાલભાઈના પરિવારજનો પણ હતા. પન્નાલાલભાઈ સાથે જેમણે એ સમયે ‘ગામઠી ક્ષણો’ વિતાવી હતી તેવા વડીલો પણ હતા. કાર્યક્રમ પુરો થયો અને અમે રાત્રી રોકાણ માટે માંડલી ગામના પન્નાલાલના તીર્થ સ્વરૂપ મકાનમાં ગયા. લગભગ ૬૦-૬૫ વર્ષો જૂનું મકાન. પડ્યું કે પડશે તેવો ડર સતત રહેતો હતો. સ્લેબ તો સ્વાભાવિક નહોતો જ પણ તેને સ્થાને વાંસની વળીઓની છત હતી. મોટા લાકડાને આડા મૂકી તેના ટેકે પાપડીઓ ગોઠવીને એ જમાનાનો સ્લેબ બનાવેલો.